- આ પ્રકારના બનાવો તથા લોકોની માનસિકતા અંગે સાઈકીઆટ્રીસ્ટ ડો. મૃગેશ વૈષ્ણવે જણાવ્યું કે, વોટ્સએપ જેવી સુવિધાઓ એક વર્ચ્યૂઅલ વર્લ્ડની રચના કરે છે જે આપણે રોજિંદી જિંદગીમાં વાપરતાં થયાં છે. અમુક લોકો સેન્સેશન ફેલાવવાના હેતુથી તથા અમુક લોકો પોતે કોઈનું ખરાબ થતું અટકાવવાના ઈરાદાથી આ પ્રકારના મેસેજ ફોરવર્ડ કરતાં હોય છે. મૂળ મુદ્દાની વાત એ છે કે લોકોનો સિસ્ટમ ઉપરનો ભરોસો ઓછો થતો જાય છે. બાળકો ગુમ થયાના અનેક સમાચારો લોકો સુધી પહોંચે છે પરંતુ તેની સામે બાળકો પાછા મળ્યા હોય તેવા દાખલા ઓછાં જોવા મળે છે અને કદાચ મળતાં હોય તો તે લોકો સુધી પહોંચતા નથી. ઉપરાંત, કદાચ ગુનેગાર પકડાઇ પણ જાય તો તેને સજા મળશે કે નહીં તે માનસિકતાથી લોકો કાયદો હાથમાં લેતા થયા છે જે સમાજ માટે ગંભીર બાબત છે. કોઈ શકમંદ લોકોના હાથે પકડાય અને ટોળું ભેગુ થાય ત્યાર બાદ ટોળાને કોઈ મગજ હોતું નથી અને જુસ્સામાં ને જુસ્સામાં ન કરવાનું કરી બેસે છે. સિસ્ટમ બનાવો કે જેનાથી સોશિયલ મીડિયાનો ગેરલાભ લેતા અસામાજિક તત્ત્વોને પાઠ ભણાવાય તેવી જ રીતે તેનો દુરુપયોગ વિનાશ વેરી શકે છે અને હાલમાં બનેલા બનાવ તેના ઉદાહરણો છે. દરેક વ્યક્તિએ આ પ્રકારના મેસેજ ફોરવર્ડ કરતાં પહેલા તેની ખરાઈ કરવી તથા ખરાઈ ન થાય તો અફવા ફેલાય તેવા મેસેજ ફોરવર્ડ કરવાથી દૂર રહેવું જોઈએ.